text: Det er nu, du skal træne dit barn
  26 juli 2015 kl. 07.47
  Om kort tid begynder de små i skolen. Træn allerede nu dit barn, lyder det fra Sikker Trafik.
  Brug nogle dage i sommerferien til at trafiktræne dit barn, anbefaler Sikker Trafik.
  Små børn har nemlig store problemer med at aflæse trafikken.
  - Børn har brug for selv at gøre sig nogle erfaringer og øve nye ting igen og igen. Det kan ikke læres fra bagsædet af en bil eller ved at kigge i en bog. Børnene skal ud i trafikken med en voksen, der lærer dem at færdes sikkert og giver dem en forståelse af, hvad de skal holde øje med og hvordan de selv skal opføre sig, siger Gitte Aagaard, seniorkonsulent i Rådet for Sikker Trafik.
  Sikker Trafik giver følgende råd:
  1. Vælg den sikreste rute til skolen - ikke nødvendigvis den korteste
  2. Gå ned i knæ og se trafikken med dit barns øjne
  3. Husk cykelhjelmen og lær dit barn at give tegn i trafikken
  4. Er du i bil så vælg evt. en ugentlig gå- eller cykeldag
  5. Husk at børnene kopierer dine vaner i trafikken
  Flere gode råd via nedenstående link.
  Børn og trafik
  